Senatoarea independentă Diana Șoșoacă a rămas fără permis de conducere, după ce a fost surprinsă de aparatu radar circulând cu o viteză de 110 kilometri/oră, într-o zonă în care limita maximă era de 40 de kilometri/oră. În stilul caracteristic, politicianul a încercat să-i intimideze pe polițiști, ajungând să-i jignească pentru modul în care completează procesul verbal.
În momentul în care a ajuns lângă mașina polițiștilor, Diana Șoșoacă a început să le reproșeze că ar fi fost oprită intenționat, la "ordin politic", apoi a afirmat că nu ar fi depășit viteaza, pentru ca la final să-i ironizeze pe oamenii legii în legătură cu modul în care completează procesul verbal de constatare.
CE A TRANSMIS POLIȚIA
"La data de 10 martie a.c., în jurul orei 11:59, în timp ce se aflau în exercitarea atribuțiilor de serviciu și acționau cu aparatul radar pe DN7- km16+600, polițiștii rutieri din Buftea au depistat un autoturism, condus de o femeie, care circula cu viteza de 110 km/h, pe un tronson de drum pentru care limita maximă de viteză este de 40 km/h.
Potrivit normelor legale în vigoare, polițiștii au procedat la sancționarea contravențională a persoanei care a condus autoturismul, cu amendă în valoare de 1.485 lei, precum și la reținerea permisului de conducere al acesteia, în vederea suspendării exercitării dreptului de a conduce autovehicule, pentru o perioadă de 90 de zile.